Sérblað um Tæknimessu 2016 fylgir Skessuhorni í dag Fimmtudaginn 14. apríl næstkomandi munu um 700 ungmenni í 8. - 10. bekk grunnskólanna á Vesturlandi leggja land undir fót og mæta á Tæknimessu 2016 , sem haldin verður í Fjölbrautaskóla Vesturlands á Akranesi . „ Með Tæknimessunni viljum við að ungmennin kynnist kröftugum iðnfyrirtækjum á Vesturlandi , hversu miklir möguleikar eru á góðum störfum innan atvinnugreinarinnar og hvaða iðnnám er í boði við Fjölbrautaskóla Vesturlands . En ekki síður viljum við kynna fyrir gestum okkar hversu stór og öflugur iðnaðurinn er á Vesturlandi , “ segir í kynningu frá verkefnisstjórn um Tæknimessu 2016 . Með Skessuhorni í dag fylgir átta síðna sérblað þar sem Tæknimessan er kynnt . Blaðið er því sent sérstaklega heim til nemenda á elsta stigi grunnskólanna .